AFRIKAANSE OPSOMMING: Die doelwit van hierdie studie was om die ondervindinge van ouers met 'n kind wat voorheen met outistiese versteuring gediagnoseer is en wat tans of in die verlede 'n intensiewe Toegepaste Gedrags Analise program voltooi het, te verken. Ouers het vrywillig aan hierdie navorsingsprojek deelgeneem. Die mikpunt van die projek was om die ouers se ervaringe en die verskeie uitdagings wat hulle in die gesig staar, te ondersoek. Hierdie studie fokus ook op ondersteuning en hanteringstrategieë wat deur ouers ervaar word. Ouers is ook gevra om ondersteuningstrategieë, hanteringstrategieë en advies te bied aan ander ouers wat dalk 'n soortgelyke reis sal deurmaak. 'n Literatuuroorsig is gedoen ten einde die perspektief van navorsing wat op hierdie gebied gedoen is, te verkry. Ek het die dubbele rol van navorser en leerling opvoedkundige sielkundige gevul. Die interpretatiewe paradigma is gekies as die raamwerk vir hierdie studie. Die ervaringe is vanuit semi-gestruktureerde onderhoude en geskrewe refleksies versamel. Hierdie navorsingsverslag beskryf 'n verskeidenheid ervaringe wat die ouers deurgemaak het, asook die gevolge daarvan. Voorstelle is gemaak en advies en ondersteuningstrategieë is deur ouers gedeel om hulp te verleen aan ander ouers van 'n kind met outisme wat 'n intensiewe ABA program gaan begin.